9 studente vas wat wag glo aan die brand wou steekFoto: SAPD Nege studente aan die Durban Universiteit vir Tegnologie (DUT) is in hegtenis geneem nadat hulle glo vroeg vanoggend ŉ sekuriteitswag op kampus aangerand, petrol oor hom uitgegooi en probeer het om hom aan die brand te steek. Brig. Jay Naicker, woordvoerder van die polisie, het in ŉ verklaring gesê ŉ instandhoudingskamer en twee sekuriteitshokkies is in die vroeë oggendure gedurende protesaksie by die Steve Biko-kampus in Durban aan die brand gesteek. Volgens Naicker het kollegas gesien hoe ŉ groep ontstoke studente die sekuriteitswag (27) takel en kon hom te hulp snel voordat hy aan die brand gesteek kon word. Die sekuriteitswag het ander ernstige beserings in die voorval opgedoen en is vir mediese behandeling na ŉ hospitaal geneem. Die polisie is van die voorval in kennis gestel en nege studente, tussen die ouderdomme van 20 en 30 jaar oud, is in hegtenis geneem. Foto: SAPD Die studente sal binnekort in die Durban-landdroshof verskyn op aanklagte van poging tot moord, kwaadwillige beskadiging van eiendom en openbare geweld. Luidens die verklaring is die situasie sedertdien onder bedwang gebring en die polisie se eenheid vir openbare orde is op die toneel om die situasie te monitor. Lt.genl. Khombinkosi Jula, KwaZulu-Natalse polisiehoof, het die studente se optrede veroordeel. “As die Suid-Afrikaanse Polisiediens sal ons nie huiwer om diegene in hegtenis te neem wat die wet oortree nie. Ons herhaal dat geen griewe ooit kan regverdig dat studente die wet oortree en die lewens van ander burgers in gevaar stel nie. Ons doen ’n beroep op studente om hul griewe binne die perke van die gereg op te neem,” het Jula gesê.